Helsingin uusi valtuusto aloitti eilen mukavissa tunnelmissa. Heti ensimmäisessä kokouksessa päästiin kuitenkin kyseenalaisen politiikan pariin: Clarion-hotellin arvotontti Jätkäsaaressa myytiin vahvaan alihintaan sijoitusyhtiölle. Uskottavia perusteluja kauppahinnalle ei esitetty.

Tontti myytiin hintaan 476€ / kerrosneliö, kun kantakaupungin normaali hintataso on 1500-2500€. Keskeisellä rantapaikalla sijaitsevan tontin arvo on epäilemättä haarukan yläpäässä. Esitetylle ja läpi menneelle myyntihinnalle oli annettu perusteeksi hämärä, epärealistisiin korkoprosentteihin perustuva vertailu olemassaolevan vuokrasopimuksen tuottoon. Salissa käydyssä keskustelussa kävi ilmi, että todellinen syy oli jotain aivan muuta – huhuiltiin lakimiehen "unohduksesta" ottaa myyntioptio mukaan vuokrasopimukseen ja varainsiirrosta jonkun kaverille, mutta faktat jäivät kertomatta.

Yhteisesti omistettu tonttimaa keskeisellä alueella ei ole pikkuasia, joka voidaan myydä kymmenien miljoonien alihintaan ilman että kaupunkilaisille kerrotaan miksi.

Läpinäkyvyyttä päätöksentekoon!

Vaikka myynnin todelliset perustelut jäivät kertomatta, äänestivät Kokoomus, Vihreät ja SDP ryhmäkurilla myynnin puolesta. Jos politiikan linja on jatkossakin epäilyttävien päätösten teko perusteita kertomatta ei tarvitse ihmetellä, miksi nuoret jättävät äänestämättä ja äänestävien osuus saattaa kohta pudota alle 50 prosentin.

Kyllä yhteistä omaisuutta voidaan myydä yrityksille hyödylliseen tarkoitukseen, mutta hinnan on oltava lähtökohtaisesti markkinahinta. Jos sen alle mennään pitää perustelujen olla todella hyviä ja ne pitää myös kertoa kansalaisille ja asiasta äänestäville valtuutetuille.